**Molitve vjernika**

**15. NKG C (14. srpnja 2019.)**

1. Na dan svog ređenja svećenici su se obvezali da će Božju riječ slušati i opsluživati. Daj da svi svećenici predvođeni našim papom Franjom i biskupima umiju Božju riječ čuti i razumjeti, u srcu je zadržati i nepodjeljena ju srca s ljubavlju svjedočiti, molimo Te:
2. „Tvoja riječ nozi je mojoj svjetiljka“. Našim obiteljima, dobri Oče, muževima i ženama daj da uz nju prionu i, u svjetlu iste, svojoj djeci daju primjer ljubavi, molimo Te:
3. Mladi žele doći do riječi. U šumi riječi koje čuju u medijima, daj da znaju razaznati pravu riječ – riječ Života – i tako ne budu zaglušeni i zagušeni ispraznim floskulama i nametnutim rješenjima u kojima se Boga ni ne spominje, molimo Te:
4. Pozvao si nas, Oče, na ovaj sveti zahvalni skup – euharistiju. Neka nas ona preobrazi te postanemo *samaritanci* ljudima na njihovim izazovnim i nerijetko pogibeljnjim putovima života, molimo Te:
5. Otvori nam Gospodine oči da, oslobođeni duhovne sljepoće, gledamo divote tvoga zakona, molimo Te:
6. Daj, Oče, da naši pokojnici ugledaju lice tvoga Sina po kojemu je sve stvoreno, i da mu se klanjaju zajedno s Prijestoljima, Gospodstvima, Vrhovništvima i Vlastima, sa svim vidljivim i nevidljivim stvorenjem, molimo Te: